  Майя Бывальцева Буре ваён стела пуктыны быгатозы Ижкарын пыӵал тӥрлык поттӥсьёслы синпелет вӧзы. 15-тӥ южтолэзе со сярысь вераськон мынӥз историен но лулчеберетэн герӟаськем синпелетъёсты утён, ульчаослы, пролкаослы но дугдылонниослы нимъёс сётон яке воштон ужъёслы юрттонъя ӧрилэн азьвыл чакламтэ кенешоназ. Со сярысь ивортэ карлэн пресс-службаез. Ижысь механикая заводын ужасьёс карлэн дано кунмуртэзлэсь Александр Дорфлэсь нимзэ Ижкарысь пыӵал тӥрлык поттӥсьёслэн синпелетсы вылэ гожтыны куронэн вазиськизы. Ӧриын ӵектонэз умоен лыдъязы. «Пусъёно со адямиосты, кудъёсызлэн нимъёссы синпелет вылын луыны кулэ. Мынам малпамея, соос пӧлы шедьыны кулэ конструкторъёс, кудъёсызлэн ужъёссы вооружение кутэмын, ож тӥрлык поттӥсь предприятиослэн кун данъетъёсын пусъем кивалтӥсьёссы но вооружение кутэм ож тӥрлыкез кылдытӥсь группаосын ужасьёслэн нимъёссы», — вераз историк Евгений Шумилов. Озьы ик со ӵектӥз тужгес тодмо кафтанщикъёслэсь нимъёссэс гожтыса кельтыны. Озьы пыӵал тӥрлык поттон удысын ужась выжыосты пусйыны луоз. Мукетъёсыз кенеше лыктэмъёс синпелет вӧзы стела пуктыны ӵектӥзы. Со вылэ нимъёсын пулъёс ошылыны луоз. Ижысь пыӵал тӥрлык поттӥсьёслэсь нимъёссэс синпелетын пусъён радлыкез дасянъя куронэз ӧри Удмуртиысь пыӵал тӥрлык поттӥсьёслэн огазеяськоназы но «Концерн «Калашников» предприятие лэзёз. Нош муниципалитет нимъёсын пулъёс понна интыосты пусъёз. Тегъёс: Ижкар история синпелет  